Tiener tot op dak geslinger toe motor haar trefTaytim-Lee Hendricks. (Foto: Facebook / Angus McKenzie) ŉ 18-jarige meisie van Bonteheuwel in die Wes-Kaap is dood nadat sy Sondagmiddag hard deur ŉ motor getref en tot op die dak van ŉ nabygeleë huis geslinger is. Volgens die polisie se inligting het die voorval ongeveer 16:20 in Bonteheuwellaan plaasgevind. Die slagoffer, Taytim-Lee Hendricks, het die aanvanklike trefslag oorleef, maar het ongeveer 02:00 Maandagoggend in ŉ hospitaal aan haar beserings beswyk. Haar dood kom skaars twee weke ná haar matriekafskeid. Die 32-jarige bestuurder van die maroen Opel Corsa was na bewering onder die invloed van drank en daar is gerugte dat hy sy pa se motor sonder toestemming bestuur het. Hy het Dinsdag op aanklagte van roekelose en nalatige bestuur en strafbare manslag in die Bishop Lavis-landdroshof verskyn. Kapt. FC van Wyk, polisiewoordvoerder, het Woensdag aan Maroela Media gesê dat die verdagte Sondag beheer oor sy voertuig verloor en twee voetgangers getref het. Die ander slagoffer (32) het die voorval oorleef. ’n Man staan Taytim-Lee Hendricks by nadat sy op ’n dak beland het. Sy is ’n paar uur later in ’n hospitaal dood. (Foto: Verskaf deur Angus McKenzie) Volgens DA-wykraadslid Angus McKenzie het die hof borgtog van R5 000 toegestaan en moet die verdagte op 22 Februarie weer in die hof verskyn. As deel van sy borgtogvoorwaardes mag hy nie sy voete in Bonteheuwel sit nie. Dit is nie duidelik of sy borgtog al betaal is, en of hy al vrygelaat is nie. Die polisie het nog nie terugvoer in dié verband verskaf nie. In ŉ video wat McKenzie aan Maroela Media gestuur het, sê Taytim-Lee se ma, Mishka Adams, haar hart is gebreek, aangesien sy en haar dogter soveel planne saam gehad het. Die wrak van die voertuig wat Taytim-Lee Hendricks getref het, voordat dit in nog twee eiendomme vasgery het. (Foto: Skermskoot van video op Facebook) “Ek en sy het ons planne en die toekoms, haar toekoms, saam bespreek.” Sy was uiters ontsteld oor die moontlikheid dat die bestuurder borgtog kan kry, en ook oor die regsverteenwoordiger se argumente dat die man ŉ vrou en kinders tuis het. “Hy hét kinders om na huis toe te gaan. Ek het nie meer my dogter nie. Dis wat my die seerste maak. So, hoe durf hulle sê hy gaan borgtog kry, en dat dit ŉ moontlikheid is. Hoe?” McKenzie het aan Maroela Media gesê die gebeure en Taytim-Lee se dood is deur ŉ sameloop van “dom en onverantwoordelike besluite” veroorsaak. “Daar word beweer dat die jong, ongelisensieerde man sy pa se voertuig gesteel en roekeloos onder die invloed van drank bestuur het. “Daar word ook beweer dat die man teen ŉ hek in Soetdoringstraat vasgery het. Daarna het inwoners gehoor hoe die toere van die motor se enjin opgejaag word, voordat die motoris in Bonteheuwellaan afgejaag het.” Wykraadslid Angus Mckenzie troos Taytim-Lee Hendricks se ma, Mishka Adams. (Foto: Facebook) Volgens McKenzie het die motoris ook teen twee ander eiendomme vasgejaag, nadat hy die twee voetgangers getref het. “Taytim-Lee is so hard getref dat sy tot op ŉ dak geslinger is. “ŉ Onbekende paramedikus wat van diens af was, het gewerk om haar aan die lewe te hou totdat die nooddienste op die toneel aangekom het. Sy is na ŉ hospitaal geneem, asook die ander slagoffer en die motoris, wat met noodtoerusting uit sy voertuig gesny moes word.” McKenzie sê die bestuurder se optrede kan nie ongestraf bly nie. “Dit het enorme pyn vir Taytim-Lee se familie, vriende en die breër gemeenskap veroorsaak.”